b'\n_START_ARTICLE_\nAldous Huxley\n_START_SECTION_\nBiografie\n_START_PARAGRAPH_\nHuxley s-a n\xc4\x83scut \xc3\xaen Godalming, Surrey, Anglia. Era fiul scriitorului Leonard Huxley din prima c\xc4\x83s\xc4\x83torie cu Julia Arnold \xc8\x99i nepotul celui mai fervent ap\xc4\x83r\xc4\x83tor al lui Charles Darwin, Thomas Huxley. Fratele s\xc4\x83u, Julian Huxley, a fost un biolog faimos pentru ideile din categoria teoriei evolu\xc8\x9bioniste._NEWLINE_Huxley era un copil de\xc8\x99irat, destul de fragil alc\xc4\x83tuit, dar cu calit\xc4\x83\xc8\x9bi intelectuale peste medie. Tatal s\xc4\x83u fiind \xc8\x99i botanist, Aldous \xc8\x99i-a \xc3\xaenceput aventura cunoa\xc8\x99terii \xc3\xaen laboratorul echipat cu aparatur\xc4\x83 de ultim\xc4\x83 or\xc4\x83 al tat\xc4\x83lui s\xc4\x83u, apoi a continuat-o \xc3\xaentr-o \xc8\x99coala care se numea Hillside, sub supravegherea mamei sale, p\xc3\xa2n\xc4\x83 la moartea prematur\xc4\x83 a acesteia. De la v\xc3\xa2rsta de 9 ani Aldous a fost mai apoi educat \xc3\xaentr-o \xc8\x99coal\xc4\x83 cu internat britanic\xc4\x83. Avea de mic o abilitate deosebit\xc4\x83 \xc3\xaen a manevra ideile._NEWLINE_Mama sa, Julia, a murit \xc3\xaen 1908, c\xc3\xa2nd Aldous avea 14 ani, iar sora sa, Roberta, a murit dintr-o alt\xc4\x83 cauz\xc4\x83 \xc3\xaen aceea\xc8\x99i lun\xc4\x83 cu mama sa. Trei ani mai t\xc3\xa2rziu, Aldous a suferit de o boal\xc4\x83 rar\xc4\x83, (cheratit\xc4\x83 punctat\xc4\x83) care i-a redus considerabil vederea. Fratele s\xc4\x83u mai mare, Noel, s-a sinucis \xc3\xaen 1914. Semi-orbirea (ce i-a inspirat romanul Orb prin Gaza) l-a \xc8\x9binut pe Aldous departe de front \xc3\xaen primul r\xc4\x83zboi mondial. C\xc3\xa2nd \xc8\x99i-a revenit \xc8\x99i a \xc3\xaenceput s\xc4\x83 vad\xc4\x83, a urmat cursurile de literatur\xc4\x83 englez\xc4\x83 la colegiul Balliol, Oxford._NEWLINE_Imediat ce \xc8\x99i-a incheiat studiile la Balliol, Huxley a devenit dator v\xc3\xa2ndut tat\xc4\x83lui s\xc4\x83u \xc8\x99i a fost nevoit s\xc4\x83 lucreze ca s\xc4\x83-\xc8\x99i pl\xc4\x83teasc\xc4\x83 datoria acumulat\xc4\x83. A avut o slujb\xc4\x83 de scurt\xc4\x83 durat\xc4\x83 \xc3\xaen 1918 la Ministerul Aerului, unde se ocupa de proviziile armatei, dar cariera de func\xc8\x9bionar nu l-a atras, a\xc8\x99a ca s-a orientat spre o cariera literar\xc4\x83.\n_START_SECTION_\nOpera timpurie\n_START_PARAGRAPH_\nHuxley a terminat primul s\xc4\x83u roman la v\xc3\xa2rsta de 17 ani, dar cariera de scriitor profesionist \xc8\x99i-a \xc3\xaenceput-o abia pe la 20 de ani. A scris c\xc3\xa2teva capodopere ale literaturii engleze, utopia Brave New World (Minunata lume nou\xc4\x83) \xc8\x99i un roman eseu despre pacifism, Eyeless in Gaza (Orb \xc3\xaen Gaza). Huxley a fost puternic influen\xc8\x9bat de F. Matthias Alexander, pe care l-a inclus ca personaj \xc3\xaen romanul Orb \xc3\xaen Gaza.\n_START_SECTION_\nActivitatea de publicist\n_START_PARAGRAPH_\nDup\xc4\x83 r\xc4\x83zboi Huxley semneaz\xc4\x83 cronici literare \xc8\x99i plastice \xc3\xaen mai multe reviste, printre care Atheneum, condus\xc4\x83 de criticul John Middleton Murry, \xc8\x99i Westminster Gazette. \xc3\x8en 1916 public\xc4\x83 volumul de versuri he Burning Wheel (Roata \xc3\xaen fl\xc4\x83c\xc4\x83ri). Debutul \xc3\xaen proz\xc4\x83 se produce patru ani mai t\xc3\xa2rziu, \xc3\xaen 1920, cu un volum de nuvele, Limbo, iar \xc3\xaen anul urm\xc4\x83tor apare primul sau roman, Crome Yellow (Galben crom). Admirator al literaturii franceze (numeroasele cronici literare \xc8\x99i recenzii publicate o dovedesc pe deplin), Aldous Huxley s-a modelat ca scriitor gra\xc8\x9bie lecturilor din operele lui Denis Diderot, Voltaire, Baudelaire, Marcel Proust, Andre Gide ori Anatole France. Avea o mare admira\xc8\x9bie pentru Shakespeare \xc8\x99i, dintre contemporani, pentru prietenul s\xc4\x83u D.H. Lawrence. Autor prolific, Huxley a publicat de-a lungul vie\xc8\x9bii peste patruzeci de volume, cele mai semnificative scrise \xc3\xaen deceniile al treilea \xc8\x99i al patrulea ale secolului XX.\n_START_SECTION_\nOpera de maturitate\n_START_PARAGRAPH_\nFiind deja un autor satiric \xc8\x99i un g\xc3\xa2nditor politic redutabil, \xc3\xaen timpul primului r\xc4\x83zboi mondial Huxley a locuit la Garsington Manor, re\xc8\x99edin\xc8\x9ba doamnei Ottoline Morrell. Mai t\xc3\xa2rziu, \xc3\xaen romanul Galben crom (1921) a caricaturizat modul de via\xc8\x9b\xc4\x83 al celor de la Garsington, dar a r\xc4\x83mas prieten al familiei Morrells. S-a c\xc4\x83s\xc4\x83torit, de altfel, cu Maria Nys, pe care a cunoscut-o chiar la Garsington._NEWLINE_Huxley s-a mutat apoi la Llano, California \xc3\xaen 1937, dar, exact ca \xc8\x99i \xc3\xaen cazul prietenului s\xc4\x83u, filozoful Gerald Heard, care l-a urmat la scurt timp, i s-a refuzat acordarea cet\xc4\x83\xc8\x9beniei americane pentru c\xc4\x83 nu a dorit s\xc4\x83 renun\xc8\x9be la ideile sale pacifiste pentru ni\xc8\x99te false convingeri religioase. \xc3\x8en cartea sa din 1937 Ends and Means (Scopuri \xc8\x99i mijloace), Huxley explic\xc4\x83 faptul c\xc4\x83 \xc3\xaen civiliza\xc8\x9biile moderne majoritatea oamenilor doresc o lume a libert\xc4\x83\xc8\x9bii, p\xc4\x83cii, drept\xc4\x83\xc8\x9bii \xc8\x99i dragostei fr\xc4\x83\xc8\x9be\xc8\x99ti, de\xc8\x99i nu au nici cea mai vag\xc4\x83 idee cum s\xc4\x83 o realizeze._NEWLINE_\xc3\x8en 1938 Huxley devine prietenul filozofului indian Jiddu Krishnamurti, pe care \xc3\xael admira. Devine un adept al curentului filosofic Advaita Vedanta din cercul lui Swami Prabhavananda, \xc8\x99i \xc3\xael introduce \xc8\x99i pe Christopher Isherwood \xc3\xaen acest cerc. Imediat dup\xc4\x83 aceast\xc4\x83 experien\xc8\x9b\xc4\x83 scrie cartea sa fundamental\xc4\x83 \xc3\xaen materie de idei \xc8\x99i valori spirituale, The Perennial Philosophy (Filozofia peren\xc4\x83), \xc3\xaen care analizeaz\xc4\x83 scrierile unor mari g\xc3\xa2nditori mistici. \xc3\x8en 1939 Huxley prime\xc8\x99te James Tait Black Memorial Prize pentru romanul After Many a Summer Dies the Swan._NEWLINE_Vederea sa a fost slab\xc4\x83 \xc3\xaen ciuda scurtei perioade de refacere care i-a permis, totu\xc8\x99i, s\xc4\x83 studieze la Oxford. \xc3\x8en 1939 a auzit de Metoda Bates pentru cre\xc8\x99terea natural\xc4\x83 a vederii \xc8\x99i de Margaret Corbett, care i-a predat-o. El a pretins \xc3\xaentr-o carte intitulat\xc4\x83 The Art of Seeing (Arta de a vedea) (joc de cuvinte \xc3\xaen limba englez\xc4\x83, titlul c\xc4\x83r\xc8\x9bii se mai poate traduce \xc8\x99i prin \xe2\x80\x9earta de a \xc3\xaen\xc8\x9belege"), care a ap\xc4\x83rut \xc3\xaen SUA \xc3\xaen 1942, \xc8\x99i \xc3\xaen 1943 \xc3\xaen Marea Britanie, c\xc4\x83 vederea i s-a \xc3\xaembun\xc4\x83t\xc4\x83\xc8\x9bit substan\xc8\x9bial \xc3\xaen urma aplic\xc4\x83rii acestei metode. El a m\xc4\x83rturisit c\xc4\x83, dup\xc4\x83 ce a aplicat aceast\xc4\x83 metod\xc4\x83, putea citi f\xc4\x83r\xc4\x83 ochelari pentru prima dup\xc4\x83 25 de ani.\n_START_SECTION_\nAnii b\xc4\x83tr\xc3\xa2ne\xc8\x9bii\n_START_PARAGRAPH_\nA \xc3\xaenceput \xc8\x99edin\xc8\x9be de medita\xc8\x9bie \xc8\x99i a devenit vegetarian. Poate \xc8\x99i din acest motiv operele lui au fost puternic influen\xc8\x9bate de misticism \xc8\x99i a \xc3\xaenceput s\xc4\x83 experimenteze  mescalina, un drog halucinogen care i-a fost prezentat pentru prima oar\xc4\x83 de psihiatrul Humphry Osmond \xc3\xaen 1953. Experien\xc8\x9bele sale dup\xc4\x83 ingerarea acestui drog psihedelic sunt descrise \xc3\xaen eseul The Doors of Perception (U\xc8\x99ile percep\xc8\x9biei) (titlul deriv\xc4\x83 de la c\xc3\xa2teva r\xc3\xa2nduri dintr-un poem compus de William Blake) \xc8\x99i romanul Heaven and Hell (Rai \xc8\x99i Iad). Titlul eseului a inspirat de asemenea numele forma\xc8\x9biei de rock The Doors. Scrierile lui Huxley au fost foarte populare \xc3\xaen perioada hippie._NEWLINE_Interesul principal al lui Huxley nu viza o entitate vag\xc4\x83, misterioas\xc4\x83 \xc8\x99i subiectiv\xc4\x83, ci un misticism \xc3\xaenalt pe care \xc3\xael exprima prin termenul "filozofie peren\xc4\x83". \xc3\x8en anii 50 interesul lui Huxley pentru cercet\xc4\x83rile din c\xc3\xa2mpul psihismului uman cre\xc8\x99te._NEWLINE_Prima sa so\xc8\x9bie, Maria Ney, a murit de cancer de s\xc3\xa2n \xc3\xaen 1955, \xc8\x99i \xc3\xaen 1956 el s-a rec\xc4\x83s\xc4\x83torit cu Laura Archera, care era \xc8\x99i ea scriitoare, \xc8\x99i care a redactat o biografie a so\xc8\x9bului ei. \xc3\x8en 1960, Huxley a fost diagnosticat ca av\xc3\xa2nd cancer de laringe. \xc3\x8en anii care au urmat a scris utopia Island (Insula) \xc8\x99i, \xc3\xaen ciuda st\xc4\x83rii de s\xc4\x83n\xc4\x83tate tot mai precar\xc4\x83, a \xc8\x9binut conferin\xc8\x9be la institutul Esalen. \xc3\x8en 1959, Huxley, care a r\xc4\x83mas cet\xc4\x83\xc8\x9bean britanic, a refuzat ordinul Knight Bachelor oferit de funda\xc8\x9bia Macmillan. \xc3\x8en acela\xc8\x99i an a fost distins cu Premiul pentru Merit al Academiei Americane de Arte \xc8\x99i Litere._NEWLINE_Ideile lui au stat la baza form\xc4\x83rii mi\xc8\x99c\xc4\x83rii Poten\xc8\x9bialului Uman. A fost invitat s\xc4\x83 \xc8\x9bin\xc4\x83 numeroase conferin\xc8\x9be de c\xc4\x83tre mai multe universit\xc4\x83\xc8\x9bi americane prestigioase. \xc3\x8entr-un asemenea discurs \xc8\x9binut \xc3\xaen 1961 la California Medical School \xc3\xaen San Francisco, Huxley atr\xc4\x83gea aten\xc8\x9bia: Va exista poate, pentru genera\xc8\x9bia urm\xc4\x83toare, o metod\xc4\x83 farmaceutic\xc4\x83 de a-i determina pe oameni s\xc4\x83-\xc8\x99i iubeasc\xc4\x83 respectivele servitu\xc8\x9bi \xc8\x99i de a produce dictaturi f\xc4\x83r\xc4\x83 lacrimi, ca s\xc4\x83 spunem a\xc8\x99a, o metod\xc4\x83 de a produce un fel de lag\xc4\x83r de concentrare pentru societ\xc4\x83\xc8\x9bi \xc3\xaentregi, astfel \xc3\xaenc\xc3\xa2t oamenii, de\xc8\x99i le vor fi luate libert\xc4\x83\xc8\x9bile, chiar \xc3\xaei va bucura aceast\xc4\x83 stare de fapt._NEWLINE_P\xc4\x83rerile lui Aldous Huxley asupra rolului \xc8\x99tiin\xc8\x9bei si tehnologiei (cum apar acestea exprimate, s\xc4\x83 spunem, \xc3\xaen romanul utopic Insula) sunt similare celor ale unor prieteni ai s\xc4\x83i americani, cum ar fi Lewis Mumford, Gerald Heard sau Buckminster Fuller \xc8\x99i E.F. Schumacher._NEWLINE_Printre umani\xc8\x99ti, Huxley a fost considerat un intelectual de v\xc3\xa2rf. De\xc8\x99i circumstan\xc8\x9bele financiare l-au obligat s\xc4\x83 scrie foarte mult, g\xc3\xa2ndirea si ideile sale \xc3\xaenc\xc4\x83 se bucur\xc4\x83 de un \xc3\xaenalt prestigiu. C\xc4\x83r\xc8\x9bile sale figureaz\xc4\x83 pe listele de lecturi obligatorii ale literaturii \xc8\x99i filozofiei engleze sau filozofiei moderne \xc3\xaen multe dintre colegiile sau universit\xc4\x83\xc8\x9bile americane sau britanice.\n_START_SECTION_\nInfluen\xc8\x9ba operei sale asupra scriitorilor rom\xc3\xa2ni\n_START_PARAGRAPH_\nAldous Huxley a avut o influen\xc8\x9b\xc4\x83 pu\xc8\x9bin cercetat\xc4\x83 asupra prozatorilor rom\xc3\xa2ni interbelici. Criticul Iulian B\xc4\x83icu\xc8\x99 \xc3\xaen Dublul Narcis a pus \xc3\xaen eviden\xc8\x9b\xc4\x83 faptul c\xc4\x83 textele lui Huxley l-au influen\xc8\x9bat mai ales \xc3\xaen perioada tinere\xc8\x9bii pe Mircea Eliade, influen\xc8\x9b\xc4\x83 recunoscut\xc4\x83 de acesta \xc8\x99i \xc3\xaen Jurnalul s\xc4\x83u. Eliade l-a \xc3\xaent\xc3\xa2lnit pe fratele scriitorului, biologul Julian Huxley, dup\xc4\x83 moartea acestuia \xc8\x99i \xc8\x99i-a notat \xc3\xaen Jurnal bucuria acestei \xc3\xaent\xc3\xa2lniri. Personajul Dania din romanul Jocurile Daniei scris de Anton Holban a fost modelat dup\xc4\x83 Grace, unul din personajele unei povestiri a lui Aldous Huxley, iar romanul Punct. Contrapunct i-a furnizat prozatorului rom\xc3\xa2n interbelic ideea romanului muzical, construit prin tehnica contrapunctului, teoretizat pentru prima oar\xc4\x83 de Huxley.\n_START_SECTION_\nMoartea \xc8\x99i ce a urmat dup\xc4\x83 ea\n_START_PARAGRAPH_\nPe patul de moarte, f\xc4\x83r\xc4\x83 s\xc4\x83 mai poat\xc4\x83 vorbi, i-a cerut \xc3\xaen scris so\xc8\x9biei sale Laura 100 \xc2\xb5g de "LSD, \xc3\xaentr-o injec\xc8\x9bie intramuscular\xc4\x83". Ea a acceptat aceasta "eutanasie" \xc8\x99i Aldous Huxley a murit u\xc8\x99or a doua zi, pe data de 22 noiembrie 1963. Moartea sa a fost eclipsat\xc4\x83 de asasinarea Pre\xc8\x99edintelui John Fitzgerald Kennedy \xc8\x99i de moartea autorului britanic C. S. Lewis._NEWLINE_\xc3\x8en Ultimate jouney a lui Stanislav Grof exist\xc4\x83 o anex\xc4\x83 cu descrierea acestui episod excep\xc8\x9bional, preluat\xc4\x83 din cartea Laurei Huxley This timeless moment. _NEWLINE_Romanele satirice, distopice sau utopice ale lui Huxley nu \xc3\xae\xc8\x99i rateaz\xc4\x83 niciodat\xc4\x83 scopul de a pune cititorul pe g\xc3\xa2nduri. Acela\xc8\x99i lucru se poate spune \xc8\x99i despre colec\xc8\x9biile sale de eseuri.\n_START_SECTION_\nScenarii de film\n_START_PARAGRAPH_\nHuxley a scris multe scenarii de film, iar romanele sale au fost adaptate pentru cinema sau televiziune._NEWLINE_A scris scenarii pentru Compania Walt Disney \xc8\x99i filmul de anima\xc8\x9bie Alice \xc3\xaen \xc8\x9bara minunilor, a supervizat dou\xc4\x83 produc\xc8\x9bii ale romanului Minunata lume nou\xc4\x83, o ecranizare a romanului Punct. Contrapunct, alta pentru Orb \xc3\xaen Gaza, \xc8\x99i, \xc3\xaen fine, ultima pentru Maimu\xc8\x9ba \xc8\x99i esen\xc8\x9ba.'